Pa ‘verslaan’ ná 16 uur van ma weesBrad Kearns saam met klein Finn. Foto: Facebook Brad Kearns het ŉ Facebook-inskrywing gemaak oor die “moeilike ure” wat gevolg het nadat sy vrou, Sarah, in die hospitaal opgeneem is en hy huis toe moes haas om na hul twee seuns, Knox (2) en die ses weke oue Finn, om te sien. Sy inskrywing het soos ŉ veldbrand op sosiale media versprei. “Vandag moes ek die ma wees. Jy weet wanneer jou vrou altyd sê ‘ek wens ek kon die pa wees’ en jy sê ‘dis dieselfde’.” Volgens Kearns het hy egter sowat 16 uur later besef hy is verslaan. Kearns beskryf onder meer in die Facebook-inskrywing hoe die huis ŉ deurmekaarspul was, hy vir Knox ŉ DVD moes opsit hoewel die tweejarige nog nie behoorlik kan kommunikeer nie, klein Finn gevoed mos word en albei seuns in die bed moes kom. “Ek kry dit reg om vir Knox stil te hou deur hom toe te laat om plakkers op my baie harige bene te plak. Ek het gedink dis oukei, ek sal my beenhare môreoggend afskeer, moet asseblief net nie vir Finn wakker maak nie.” Finn was egter deur die loop van die aand verskeie kere wakker – 22:00, 24:00, 01:45 en 03:30. “Ek was so opgewonde om te weet die neiging sou 05:00 voortduur net om te besef dit was eintlik die begin van ŉ nuwe dag. Het jy geweet ŉ gebrek aan slaap is ŉ vorm van marteling?” Volgens Kearns het hy geweet hy het tweede gekom toe sy skoonma by die voordeur opdaag. “Dit was ná 16 uur van ma wees en ek het misluk.”